

**REPUBLIKA HRVATSKA**

**PRIMORSKO-GORANSKA ŽUPANIJA**

****

**GRAD DELNICE**

**Gradonačelnik**

**KLASA: 081-02/22-01/01**

**URBROJ: 2170-6-20-22-1**

Delnice, 29. ožujka 2022. godine

**IZVJEŠĆE GRADONAČELNICE ZA RAZDOBLJE OD 4. LIPNJA DO 31. PROSINCA 2021. GODINE**

Poštovana predsjednice Gradskog vijeća Grada Delnica, poštovane vijećnice i vijećnici, člankom 58. Statuta Grada Delnica propisana je obveza da gradonačelnik dva puta godišnje podnosi izvješće o svom radu. U svom prvom izvješću želim vas kroz sažeti mjesečni prikaz upoznati sa svojim dosadašnjim radom ističući one najvažnije aktivnosti. Izvještaj je sastavljen za period od primopredaje vlasti 04. lipnja 2021. do 31. prosinca 2021. Sastanaka bilo mnogo, kao i telefonskih razgovora kojima se rješavaju svakodnevna i pojedinačna pitanja naših sugrađana, a fokus mog izvješća bit će na temama koje se odnose na cijelu zajednicu no ne i na pojedinačne slučajeve.

Nakon drugog izbornog kruga 04. lipnja je izvršena primopredaja vlasti od strane prethodnog gradonačelnika čime započinjem svoj prvi mandat gradonačelnice. Nakon lokalnih izbora potrebno je konstituirati Gradsko vijeće i zbog činjenice da teku rokovi vezani uz ovu temu kroz razgovore i komunikaciju sa svim strankama dogovaram konstituiranje Gradskog vijeća i pripremu konstituirajuće sjednice zajedno sa opunomoćenikom Tomislavom Mrle. Konstituirajuća sjednica je održana 10. lipnja 2021. godine.

Održan je sastanak s turskim izvođačima radova Artek construction company koji će raditi na rekonstrukciji OŠ I.G.Kovačića i Dječjeg vrtića Hlojkica. Na sastanku smo dobili informaciju o detaljima same sanacije sanitarnih čvorova i rekonstrukcije tavanskog prostora i dogovorili daljnji tijek aktivnosti.

Nakon završenog evaluacijskog procesa potpisani su i uručeni ugovori za 26 potpora poduzetnicima i OPG-ima u vrijednosti 250.000,00 iz mjera za poticanje poduzetnika.

Dana 16. lipnja 2021. održan je sastanak Ministarstvu prostornog uređenja, graditeljstva i državne imovine kod gđe. Ive Sučević po pitanju otkupa čestice za budući Hotel na mjestu sadašnje Stare ambulante. Dobila sam informaciju da se čeka odgovor je li čestica u šumskoj gospodarskoj osnovi jer su zaprimili dva različita očitovanja od strane Ministarstva poljoprivrede. Na sastanku smo razgovarali i o ostalim zahtjevima koji su kod njih, između ostalog zahtjev za ustupanje dječjeg igralište kod sadašnje knjižnice, zahtjev stanove koji su prazni na području Grada Delnica, a mogli bi biti smještaj za socijalno ugrožene stanovnike i njihove obitelji.

Sastanci vezani uz tri investicije za koje je potrebno zemljište Grada, održani su uz uputu da potencijalni investitori pošalju pismo namjere kako bi pojasnili koje aktivnosti planiraju i kako bismo im mogli putem natječaja dati priliku da krenu u investicije.

Dan Grada Delnica i Župe sv. Ivana Krstitelja zahtijevaju temeljite pripreme za što smo imali relativno kratak rok, a uz potvrdu da će na svečanoj sjednicu prisustvovati i Predsjednik Republike Hrvatske, gospodin Zoran Milanović, trebalo je uložiti dodatne pripreme oko protokola i sigurnosti. Sjednica je održana uz visokog uzvanika 24. lipnja 2021. godine u Radničkom domu.

Održan je razgovor s odvjetnicom službenika Tomislava Mrle vezano uz nagodbu za spor koji je u tijeku s njime, izražene su želje, no nismo uspjeli postići dogovor.

Ususret digitalizaciji poslovanja i obvezama Grada Delnice koje će nastupiti od 2023. godine, a čiji cilj je povećanje transparentnosti i smanjenje troškova, kao i ubrzanje komunikacije sa građanima održana je prezentaciju modela Pametni Grad od strane T-coma. Prezentacijom primjera dobre prakse i aplikacijama koje su trenutno u razvoju saznali smo na koje načine se građanima može olakšati svakodnevica, poboljšati uvjete života i učiniti Gard ugodnijim, ljepšim i jednostavnijim mjestom za život. Neke od ideja i informacija smo iskoristili u izradi projekta Pametan = Siguran grad.

U srpnju su započeli radovi na rekonstrukciji dječjeg igrališta u Parku Kralja Tomislava. Izvođač radova je tvrtka Parkovi Plus, a vrijednost investicije je 859.732,50 kuna od čega sredstava Gradskog proračuna 487.757,50 i LAG 371.975,00 kuna.

Za potrebe budućih investicija na području oko Domske vile Vinke potrebno je izmjestiti koridor ceste prema Mrkoplju, koja je cesta više razine, no nije u planu izgradnje. Koridor se izmjestio na postojeći pravac koji vodi na D3 i pokraj Konzuma preko pruge.

Održan je sastanak sa Županijskom upravom za ceste kako bismo usuglasili aktivnosti i utvrdili radove koji će biti odrađeni do kraja godine i u narednim godinama, na području Grada Delnica. Najavljene su aktivnosti vezano uz cestu prema Nacionalnom parku Risnjak i zaobilaznicu Kuželj za koju je dokumentacija u izradi.

S projektantima iz tvrtke Georad koja je bila najpovoljnija u postupku jednostavne nabave odrađen je sastanak vezano uz projekt dogradnje Vrtića kako bismo usuglasili potrebe i želje i dovršili dokumentaciju. Pojavila se problematika povezivanja novog i starog dijela Vrtića, koja je riješena toplim tunelom. Ishođena je građevinska dozvola.

Održan je niz sastanaka sa predstavnicima Županije, ravnateljima i direktorima tvrtki kojima je Grad u suvlasništvu kako bismo usuglasili zajedničke projekte i poboljšali suradnju.

Održane su koordinacije načelnika i gradonačelnika Gorskog kotara. Važnije informacije su Odluka o pokretanju kandidature za zimsku univerzijadu 2029./2031. godine i mogućnost kandidatura projekata na Mehanizam otpornosti i oporavka za turističku infrastrukturu. Koordinaciji je prisustvovala konzultantica Natalya Zielinska koja je od strane Turističke zajednice Gorskog kotara zadužena za projekte turističke infrastrukture i njihovu prijavu na dostupne natječaje.

U srpnju smo odradili dvije prijave na fondove, nabavku kanti za odvojeno prikupljanje otpada prema Fondu za zaštitu okoliša na inzistiranje direktora Komunalca Bore Tomića i energetsku učinkovitost u vrijednosti 249.687,50 kuna no nismo prošli na natječaju jer smo već u 2021. godini dobili sredstva za tu namjenu.

Također prijavili smo izgradnju tržnice prema Agenciji za plaćanje u poljoprivredi, ribarstvu i ruralnom razvoju u vrijednosti 4.929.609,31 kunu no imali smo manje bodova zbog visokog indeksa razvijenosti čime nismo mogli ući u prvih desetak mjesta i dobiti sredstva.

Održano je više sastanaka sa g. Smiljanićem, a jedan i s g. Duševićem putem Zooma vezano uz investicije koje se planiraju za iduću godinu. Želja izvršitelja oporuke je da se financira izgradnja fontane u parku, energetska obnova stare Šumarske škole i sufinanciranje dogradnje Vrtića ukoliko bude potrebno, a mi ne ostvarimo financiranje iz različitih izvora u tu svrhu.

Nakon provedene javne nabave potpisan je ugovor o izmjeni svjetiljki javne rasvjete te je izvođač uveden u posao. Cilj ove izmjene je uvesti moderne svjetiljke, koje će kroz uštedu osigurati financijska sredstva za zamjenu dotrajalih svjetiljki. Vrijednost investicije je procijenjena na 3,1 milijun kuna.

Pokrenula sam proceduru za izgradnju takozvane POS-ove stanogradnje, programa iz kojeg se po povoljnijim uvjetima može doći do prve nekretnine i rješavanja stambenog pitanja.

Na sastanku u Ministarstvu uprave dobila sam upute vezano uz proceduru promjene ustrojstva iz Jedinstvenog upravnog odjela u tri odjela koji će biti usko specijalizirani za pojedinačne segmente poslova za koje je Grad Delnice nadležan. U Ministarstvu sam dobila i nekoliko savjeta kako što brže i lakše provesti ovu promjenu, naročito uzevši u obzir promjene koje će biti vidljive kroz proračun, tako da je sugestija s promjenama krenuti od 01. siječnja 2022. kako bi se povećala transparentnost i izbjegle teškoće kod pisanja i usuglašavanja izvještaja vezanih uz sam proračun.

U rujnu je raspisan natječaj za stipendije. Za školsku godinu 2021./22. Grad Delnice dodijelio je 54 stipendije u ukupnom iznosu 202.000,00 kuna.

Potpisan je ugovor sa Domom zdravlja za tečaj za trudnice, kako bismo i našim trudnicama osigurali edukaciju koja je danas dostupna diljem Hrvatske.

Od rujna je produženo radno vrijeme Dječjeg vrtića Hlojkica sa 16:00 na 17:00 sati. Isto tako osigurani su higijenski materijali (pelene, vlažne maramice i ostale potrepštine) iz proračuna Grada Delnice, odnosno Dječjeg vrtića Hlojkica, a što su do sada plaćali roditelji.

Završetkom FRISCO projekta kroz EU sredstva Hrvatske vode u suradnji sa susjedima sa slovenske strane Kupe obnovili su i izgradili zaštitne zidove koji će štititi od poplave u Hrvatskom i na Slovenskoj strani u Kuželju. Investicija je financirana EU sredstvima i vrlo važna je za zaštitu od poplava uz naglasak na odličnu suradnju sa Republikom Slovenijom.

Održan je sastanak sa županom Primorsko-goranske županije na temu donacije Američkog veleposlanstva OŠ Ivana Gorana Kovačića i Dječjem vrtiću Hlojkica, za koji će se morati financirati trošak PDV-a. Dogovoreno je da ćemo taj trošak platiti u omjeru 50% PGŽ i 50% Grad Delnice.

Na sastanku sa Silvanom Sorić dogovorena je daljnja suradnja na uređenju ugibališta, primarno vidikovca Veliki Vodenjak, ugibališta Lučice i kamionskog parkirališta kod skretanja za autoput u Lučicama. Planirano je u idućoj godini započeti uređenje Velikog Vodenjaka i poslati pismo namjere za kamionsko parkiralište.

U HAC- u je održan sastanak u vezi bukobrana u Zalesini. Dobila sam informaciju da se pristupilo dodatnom projektiranju. Projekt bi trebao biti gotov do kraja iduće godine, a nakon toga će se znati termin njegovog postavljanja.

Završen je projekt Zaželi kojem je nositelj bio Crveni Križ, a Grad Delnice partner. S obzirom da je veliki broj korisnika bio u sustavu ovog oblika skrbi, na prvom mogućem natječaju će se prijaviti nastavak ove vrste brige o starijima.

Na natječaj Agencije za plaćanje u poljoprivredi, ribarstvu i ruralnom razvoju prijavili smo projekt proširenja Dječjeg vrtića Hlojkica u vrijednosti 7.351.710,51 kunu. Na natječaju nismo prošli zbog manjka bodova u odnosu na indeks razvijenosti.

S obzirom na manje plaće radnika u predškolskom odgoju, održan je sastanak sa predstavnicima Sindikata čiji su članovi naši djelatnici predškolskog odgoja. Plaće za iduću godinu smo povećali za 2% što nije niti izdaleka dovoljno za odgajatelje i pomoćno osoblje, no i to je pokazatelj dobre volje. Isto tako povećanje plaća od 2% se primjenjuje i za vatrogasce Javne vatrogasne postrojbe. U narednim periodima će se razmatrati povećanje plaće u skladu s mogućnostima Grada do usklađenja s nacionalnim standardom.

Održana je fokus grupa i nekoliko sastanaka na temu Plana razvoja Gorskog kotara. Moja primjedba je bila da se troškovi stanovnika ne mogu usporediti sa troškovima života u ostalim dijelovima Republike Hrvatske. Bilo bi dobro imati podatak o cijeni prosječne goranske košarice (odnosno prosječnih troškova života na mjesečnoj razini). Bez obzira na postojanje Zakona o brdsko-planinskim područjima, osim financiranja zimske službe koje je i dalje na razini uredbe i može se ukinuti u bilo kojem trenutku i programa za Gorski kotar Ministarstva regionalnog razvoja.

Nakon promjene zapovjednika Specijalnih snaga, održan je sa novim zapovjednikom gospodinom Milošem. Razgovarali smo o mogućnosti rješenja strelišta Drgomalj za koje je skijaškom klubu izrečena zabrana korištenja i opcije sufinanciranja rekonstrukcije ceste i parkirališta kod vojarne Ante Šaškor.

Održana je svečana akademija povodom obilježavanja 30. godišnjice osnutka 138. brigade HV. Na akademiji je prisustvovao i predsjednik Republike Hrvatske gospodin Zoran Milanović. Važnost datuma koji slijedi 05. studenog koji je obilježen kroz medije zbog bujanja novog vala COVID pandemije.

Održan je sastanak s Udruženjem obrtnika, na kojem smo razgovarali o mogućnosti smanjenja komunalne naknade, poreza na potrošnju i o budućim mjerama pomoći poduzetnicima. S obzirom na povećanje cijena radova, što će imati velike posljedice i na proračun kao jednu od prvih mjera predložila sam smanjenje poreza na potrošnju u iznosu od 0,5% i sada iznosi 2,5% što trenutno nema preveliki negativni utjecaj na proračun Grada Delnica, a dobrodošla je mjera za sve obveznike ove porezne obveze. Također je ukinut porez na zakup javnih površina koji bi posebni učinak trebao imati na ugostiteljstvo.

Završeni su radovi na ulici Matice hrvatske čija rekonstrukcija bila u vrijednosti 1.138.000,00 kuna.

Na natječaj ministarstva kulture i medija prijavili smo digitalizaciju kina u Radničkom domu u vrijednosti 526.756,25 kuna.

Slamu potrebnu za Delničku adventsku bajku tradicionalno nam je donirao gradonačelnik Popovače gospodin Mišković sa suradnicima. Zahvalni smo im na suradnji i razgovarali smo na koji način poboljšati suradnju sa Popovačom i Gornjom Jelenskom kao mjesto u kojem žive potomci Delničana.

U Crikvenici smo potražili primjere dobre prakse u ustroju s više, odnosno tri upravna odjela. Pročelnice su nam skrenule pažnju na moguće poteškoće i prednosti ovog načina ustroja. Važno je da se u ovakvom načinu organiziranja poslovanja pojedini odjel specijalizira za pojedini posao koji obavlja i za koji je nadležan te tri pročelnika mogu podijeliti odgovornost i usavršiti se u pojedinom segmentu zakonodavstva i prakse.

Održan je sastanak sa gospodinom Milošem koji kosi delničko polje. Nailazi na više problema kod pohrane i manevriranja mehanizacijom te je potrebno usuglasiti aktivnosti i stanje na terenu, kako bi sa što manje teškoća krenuo u novu sezonu. S obzirom da planira dovesti goveda na slobodnu ispašu, potrebno je pravovremeno informirati građanstvo o ovoj mogućnosti.

Povodom pronalaska starog židovskog groblja koje datira iz vremena prije holokausta, Grad Delnice je posjetio veleposlanik države Izrael gospodin Ilan Mor. Razgovarali smo o mogućim suradnjama, kao i o obilježavanju groblja te mogućim zajedničkim projektima.

U Lučicama su postavljenje autobusne nadstrešnice koje su zamijenile dotrajale stare autobusne stanice.

Na natječaj Ministarstva kulture i medija prijavili smo program Klasika i blues u Delnicama.

Na natječaj Primorsko-goranske županije za Razvoj sanjkališta u Gorskom kotaru podnijeli smo prijavu u vrijednosti od 750.000,00 kuna iako nismo imali riješena imovinsko-pravna pitanja. Dobili smo odgovor da se prijavimo u idućoj godini kada budu osigurana nova sredstva jer su za 2021. godinu sredstva utrošena. U prijavu za iduću godinu nećemo krenuti ukoliko imovinsko-pravni odnosi ne budu riješeni.

Prema PGŽ smo prijavili i projekt sanacije krovišta u staroj školi u Turkima u vrijednosti 350.000,00 kuna. Kako sredstava nisu odobrena, sami smo iz vlastitih sredstava sanirali krov kako ne bi uslijed prokišnjavanja propao cijeli objekt.

U prosincu je donesen provedbeni plan Grad Delnica koji je živi dokument i mijenjati će se i dorađivati prema potrebi. U planu su navedeni podatci koji se odnose na postojeće stanje i projekti i aktivnosti koji su planirani u mandatnom razdoblju.

Sanirani su sanitarni čvorovi u zgradi gradske uprave, zbog vrlo lošeg stanja i nedostatka sanitarnog čvora za osobe s invaliditetom.

Postavljen je videonadzor na javne površine, prije svega na dječje igralište u parku zbog vandalizma. Videonadzor omogućuje evidentiranje i identifikaciju počinitelja, kako bi se kasnije od njih mogla naplatiti šteta, a u isto vrijeme služi kao sredstvo prevencije.

Prijavili smo rekonstrukciju Pogrebne kočije, odnosno već VI fazu na Ministarstvo kulture i medija, nadam se i posljednju nakon koje bi kočija trebala biti gotova i izložena u Delnicama. Kao jedina takva u ovom dijelu Europe (po riječima restauratorice) pokretno je kulturno blago našeg Grada i pod zaštitom Ministarstva kulture i medija.

Prema Fondu za zaštitu okoliša i energetsku učinkovitost prijavili smo projekte Pametni Grad 244.828,94 i Smart Bike Delnice u vrijednosti 460.270,54 za 15 električnih bicikala koji će biti raspoređeni na tri lokacije takozvanog Delničkog trolista.

Po prvi puta, na moju inicijativu, u blagdansko vrijeme je održano primanje za djecu osnovnih i srednje škole koja su se istakla dostignućima, radom i rezultatima na različitim poljima. Važno je nagraditi i podržati trud, rad i rezultate kojima se postiže izvrsnost ili iznimno dostignuće već od najranije dobi.

Jednako tako dodijeljene su nagrade za najčitače naše Gradske knjižnice Janet Majnarich. U godini koja je proglašena godinom čitanja osvješćujemo važnost čitanja u ukupnom razvoju, širenju vidika i načinu razmišljanja. Čitanje je važno kao i fizička aktivnost je razvija um, to je i polazna točka uslijed koje smatram da se treba nagraditi one koji mnogo čitaju, a posebno one koji su istaknuti unutar svoje starosne dobi. Ravnateljica i djelatnice knjižnice su prepoznale moj prijedlog i po prvi puta smo imali ovu vrstu dodjele.

Donesen je protokol za postupanje sa divljim životinjama u naselju.

Usvojene su II izmjene i dopune Prostornog plana uređenja Grada Delnica.

Održan je velik broj sastanaka sa više stranaka te sam prisustvovala sam na događanjima iz kulturnog, poduzetničkog kao i na događanja u organizaciji građana i udruga civilnog društva.

U izvještajnom razdoblju održano je više sjednica koordinacije načelnika i gradonačelnika Gorskog kotara. Zapisnik sa zadnje prilažem ovom izvješću, s obzirom da bi se po toj temi trebala održati i tematska sjednica Gradskog vijeća.

Također, održano je 8 sjednica Gradskog vijeća, a na njima sam odgovorila na 67 pitanja vijećnika.

Održane su redovite skupštine trgovačkih društava u kojima Grad ima udjele.

Održano je više sastanaka u županiji, ministarstvima te sa mnogim strankama prema najavi i dogovoru.

Održano je više emisija Na kavi s gradonačelnicom - informativnom emisijom u kojoj građani aktivno mogu postavljati pitanja.

 Gradonačelnica

 Katarina Mihelčić